## Metrovalencia destinarà 3,5 milions d’euros al manteniment de ponts, viaductes i passos inferiors de la xarxa

*** L’empresa pública ha adjudicat per quatre anys la conservació i vigilància de 127 estructures en superfície de les línies de metro i tramvia
* Les actuacions previstes inclouen tant les accions programades com intervencions d’urgència o especials**

Metrovalencia ha adjudicat el manteniment, per als pròxims quatre anys, de les 127 estructures en superfície amb què compta la xarxa en les seues línies de metro i tramvia.

L’import per a la conservació i vigilància d’estes infraestructures ascendix a 3.530.024,71 euros. En concret, es tracta del manteniment de ponts sobre rius o rierols; viaductes sobre barrancs o carreteres; passos sobre séquies, camins o carril bici; passos subterranis per als vianants i altres estructures, punts vitals de la xarxa ferroviària i tramviària que compta amb més de 160 quilòmetres de traçat.

El director gerent d’FGV, Alfonso Novo, ha explicat que en este nou programa de contracte s’inclouen les inspeccions tècniques que es duen a terme de manera periòdica, així com, en cas de necessitat, les labors de manteniment que procedisquen, amb la finalitat d’evitar riscos que puguen produir possibles danys o interrupcions del servici”.

Les 127 estructures en superfície de Metrovalencia es desglossen en les 80 de la línia 1 (Bétera-Castelló); les 22 de la línia 2 (Llíria-Torrent Avinguda); les 9 de la línia 3 (Rafelbunyol-Aeroport): les 5 de la línia 4 (Mas del Rosari-Doctor Lluch): les 9 de la línia 9 (Riba-roja de Túria-Alboraia Peris Aragó); i les 2 de la línia 10 (Alacant-Natzaret).

“Esta classe d’intervencions, juntament amb els treballs de manteniment programats, permeten millorar les condicions de confort de cara als usuaris i allarguen el temps d’utilització de la infraestructura, així com la seua fiabilitat, al mateix temps que prolonguen la vida útil dels trens i reduïxen el consum d’energia”, ha destacat Alfonso Novo.

**Actuacions previstes**

El manteniment d’estes estructures comprén tant les operacions corrents i pautades de manteniment ordinari, de caràcter essencialment preventiu, com les actuacions especials.

En este sentit, s’inclouen el manteniment bàsic i ordinari; el manteniment especialitzat i d’abast xicotet o moderat (la seua freqüència no sempre és fixa, sinó que sorgix del resultat de les inspeccions bàsiques i principals); el manteniment extraordinari (intervencions especialitzades per al cas en què es donen situacions accidentals d’abast com, per exemple, assentaments, soscavaments, forts impactes, etcètera); i els servicis d’inspecció de ponts i estructures.

Fecha: 23/11/2025